作者:顧況
標題:宮詞五首
內容:禁柳煙中聞曉烏，風吹玉漏盡銅壺。內官先向蓬萊殿，金合開香瀉禦爐。玉樓天半起笙歌，風送宮嬪笑語和。月殿影開聞夜漏，水精簾卷近銀河。玉階容衛宿千官，風獵青旗曉仗寒。侍女先來薦瓊蕊，露漿新下九霄盤。九重天樂降神仙，步舞分行踏錦筵。嘈囋一聲鐘鼓歇，萬人樓下拾金錢。金吾持戟護新簷，天樂聲傳萬姓瞻。樓上美人相倚看，紅妝透出水精簾。